RESOLUCIÓN do 30 de decembro de 2009 pola que se aproban as bases que rexerán o concurso público de catro bolsas de colaboración en proxectos de investigación que se están a desenvolver no Centro Ramón Piñeiro para a Investigación en Humanidades, e se anuncia a súa convocatoria.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/01/2010

O artigo 5º en harmonía co artigo 27 do Estatuto de autonomía para Galicia, establece como competencia da Comunidade Autónoma galega a promoción e ensino da lingua galega e o fomento da cultura e a investigación.
Dentro do plan de actividades da Secretaría Xeral de Política Lingüística, que depende organicamente da Consellería de Educación e Ordenación Universitaria da Xunta de Galicia, de acordo co artigo 6º, punto 3.1 do Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, (DOG nº 122, do 24 de xuño), figura que o Centro Ramón Piñeiro para a Investigación en Humanidades, baixo a dirección da Secretaría Xeral de Política Lingüística, ten a función de promover a formación e capacitación de universitarios tanto no ámbito galego como internacional, a través de convocatorias públicas para a investigación e o estudo de programas no ámbito das humanidades.
Na súa virtude, e de acordo co establecido na Orde do 3 de agosto de 2009 de delegación de competencias nos órganos superiores e periféricos da Consellería de Educación e Ordenación Universitaria (DOG nº 154, do 7 de agosto), no seu artigo 3º, letra b) de delegación de competencias, apróbanse as seguintes
Bases:
Primeira.-Obxecto e destinatarios.
Esta resolución ten por obxecto a convocatoria dun concurso para a adxudicación de catro bolsas de colaboración nos proxectos concretos de investigación que se están a desenvolver no Centro Ramón Piñeiro para a Investigación en Humanidades, e que se inclúen como anexos a esta resolución, nos cales se detallan os requisitos específicos que deben reunir os solicitantes.
Este concurso está destinado a licenciados do sistema universitario español.
Segunda.-Contía das bolsas.
O importe das bolsas incluirá:
-Unha asignación mensual de 954 euros, coa retención fiscal que corresponda, que será incompatible con calquera outra axuda ou actividade remunerada.
-Seguro de asistencia médica e seguro combinado de accidentes.
Para o gasto que se proxecta existe crédito adecuado e suficiente na partida orzamentaria 09.03.151A. 480.0 por unha contía máxima total de 44.528 euros (41.976 euros, correspondentes ao pagamento das mensualidades de catro bolsas a partir de febreiro e ata decembro de 2010 e de 2.552 euros para o pagamento da asistencia sanitaria) correspondente aos orzamentos xerais da Comunidade Autónoma de Galicia para o ano 2010. En todo caso, o gasto proxectado queda sometido á condición suspensiva da existencia de crédito adecuado e suficiente para tal fin nos orzamentos xerais da Comunidade Autónoma de Galicia para o ano 2010 e ao disposto na Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001.
O pagamento da bolsa realizarase logo de informe do director de investigación, sempre que os traballos se desenvolvan con normalidade e de acordo coas bases establecidas.
Terceira.-Duración.
A data de incorporación ao centro será dentro dos dez días seguintes ao da notificación da adxudicación. Os bolseiros e bolseiras adxudicatarios das bolsas dos anexos I, II, III e IV comezarán a súa estadía no centro a partir do día 1 de febreiro de 2010. Os bolseiros ou bolseiras que non se incorporen no prazo establecido perderán os dereitos inherentes á bolsa concedida, salvo causa xustificada de retraso apreciada polo coordinador científico do Centro Ramón Piñeiro. No suposto de incorporación tardía, aínda que xustificada, reducirase proporcionalmente o importe da contía que se vaia percibir.
A concesión da bolsa será ata o día 31 de decembro do 2010, e poderase prorrogar anualmente ata un máximo total, incluídas as prórrogas, de tres anos, á vista do traballo realizado polo bolseiro ou bolseira, sempre que o proxecto a que estea vinculado requira do seu labor e así o permitan as dispoñibilidades orzamentarias. No suposto de prórroga, a dotación económica poderá incrementarse de acordo co índice de prezos ao consumo que se estableza para cada ano.
Cuarta.-Requisitos.
Os bolseiros e bolseiras deberán cumprir, ademais dos requisitos específicos que para cada proxecto se sinalan nos anexos desta resolución, os seguintes requisitos xerais:
a) Posuír a nacionalidade española ou ser nacional dun país membro da Unión Europea.
b) Estar en posesión do título de licenciado ou licenciada.
c) Acreditar coñecemento da lingua galega no nivel de perfeccionamento ou Celga 4.
d) Non poderán participar nesta convocatoria persoas que, reunindo estes requisitos, resultasen beneficiarios dunha bolsa en concursos anteriores ou contratos no Centro Ramón Piñeiro para a Investigación en Humanidades.
Quinta.-Presentación de solicitudes e documentación.
As solicitudes, no modelo que se xunta como anexo, irán dirixidas ao coordinador-científico do Centro Ramón Piñeiro para a Investigación en Humanidades e entregaranse no Rexistro deste (estrada Santiago-Noia, km 1-A Barcia, 15896 Santiago de Compostela), ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE nº 285, do 27 de novembro de 1992), modificada pola Lei 4/1999, do 13 de xaneiro (BOE nº 16, do 19 de xaneiro de 1999, e BOE nº 30, do 4 de febreiro de 1999).
Entregarase unha solicitude por cada proxecto ao que a persoa queira presentarse. Só será necesaria unha única documentación.
O prazo de presentación de solicitudes será de 31 días naturais contados a partir do seguinte ao da publicación da presente convocatoria no DOG, acompañadas da documentación seguinte:
-Certificación académica persoal completa.
-Currículo, en que deberá constar a experiencia investigadora, acompañando documentación que avale a totalidade dos méritos alegados.
-Acreditación de coñecemento de lingua galega nivel perfeccionamento ou Celga 4.
-Fotocopia do DNI ou pasaporte.
- Declaración responsable comprometéndose a renunciar, se fose seleccionada, á percepción doutras remuneracións, bolsas ou axudas.
-Declaración responsable de non percibir outras axudas ao inicio e ao remate da bolsa.
-Declaración do conxunto de todas as solicitudes efectuadas, ou concedidas para un mesmo proxecto, perante as administracións públicas competentes ou outros entes públicos.
Todos os documentos deberán ser orixinais ou copias cotexadas con eles.
Vistas todas as solicitudes, se algunha non reunise os requisitos exixidos pola presente convocatoria, requirirase ao interesado para que, nun prazo de 10 días, emende a falta ou acompañe os documentos preceptivos, con indicación de que se non o fai, se lle terá por desistida a súa petición de bolsa e se arquivará o seu expediente.
Sexta.-Comisión de valoración.
A selección dos candidatos e candidatas será realizada por unha comisión presidida polo coordinador-científico do Centro Ramón Piñeiro para a Investigación en Humanidades e composta por tres vogais, que serán persoal do centro, especialistas nas materias dos proxectos para os que se convocan as bolsas do Centro Ramón Piñeiro para a Investigación en Humanidades, propostos polo coordinador-científico e nomeados polo secretario xeral de Política Lingüística. Actuará como secretario o secretario do centro. Esta comisión poderá solicitar información académica previa sobre as solicitudes presentadas aos directores dos proxectos de investigación implicados.
O presidente da comisión remitirá a lista dos candidatos e candidatas seleccionados e suplentes, se é o caso, ao secretario xeral de Política Lingüística quen resolverá. A resolución publicarase no Diario Oficial de Galicia.
Esta resolución, que esgotará a vía administrativa, poderá ser obxecto de recurso potestativo de reposición nun prazo dun mes contado a partir do día seguinte ao da publicación no Diario Oficial de Galicia, perante a persoa titular da Secretaría Xeral de Política Lingüística, segundo ao disposto no artigo 3º, punto d), da Orde do 3 de agosto de 2009 de delegación de competencias nos órganos superiores e periféricos da Consellería de Educación e Ordenación Universitaria (DOG nº 154, do 7 de agosto), e segundo o disposto nos artigos 116 e 117 modificados pola Lei 4/1999, de modificación da Lei 30/1992, do 26 de novembro, ou ben os interesados poderán presentar recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición contencioso-administrativa (BOE nº 167, do 14 de xullo de 1998).
As solicitudes consideraranse desestimadas de non quedar resolta a convocatoria no prazo de seis meses desde a data da súa publicación no Diario Oficial de Galicia.
Sétima.-Baremo para a selección dos bolseiros e bolseiras.
-Titulación do solicitante e expediente académico: ata un máximo de catro puntos.
As notas medias do expediente académico persoal serán calculadas de acordo co baremo establecido na Resolución da Consellería de Educación e Ordenación Universitaria do 15 de marzo de 2005, DOG do 23 de marzo. A nota media terá en conta a totalidade dos créditos ou materias superadas e nun procedemento único de cálculo que inclúa todas as materias de primeiro e segundo ciclo así como os créditos asignados no plan de estudos.
-Currículo do solicitante e experiencia investigadora en proxectos de investigación similares: ata un máximo de catro puntos.
-Ademais do exame da documentación presentada, a comisión convocará os aspirantes que teñan como mínimo catro puntos na suma dos puntos anteriores a unha entrevista persoal para valorar os seus coñecementos sobre o tema de investigación: ata un máximo de dous puntos.
Naqueles proxectos en que se requira ter experiencia nalgún aspecto en concreto, esta acreditarase mediante a presentación de títulos, diplomas ou documentos semellantes.
A comisión non valorará aqueles méritos alegados polos solicitantes nas súas instancias que non estean acreditados documentalmente. Para a selección dos candidatos e candidatas, a comisión terá en conta aqueles informes solicitados aos directores dos proxectos de investigación implicados.
Oitava.-Condicións.
Estas bolsas son incompatibles coa realización dun traballo remunerado ou co beneficio doutro tipo de bolsas.
O secretario xeral de Política Lingüística poderá conceder ou denegar en función das necesidades do proxecto de investigación a que están adscritos, a interrupción da bolsa por petición razoada do interesado ou interesada, logo de informe do seu director de proxecto. A interrupción non poderá ser superior a tres meses ao longo da duración da bolsa e as posibles renovacións, podendo os tres meses dispoñibles fraccionalos en tres bloques dun mes e non dará lugar, en ningún caso, á posibilidade de recuperar o período interrompido. O interesado nesta interrupción temporal da bolsa non terá dereito a percibir as mensualidades correspondentes ao período que dure a súa renuncia.
Se algún dos beneficiarios ou beneficiarias destas bolsas decidise renunciar a ela, fose seleccionado para outra bolsa, axuda ou proxecto ou se producise algunha circunstancia determinante de incompatibilidade con esta bolsa, deberá comunicarllo ao Servizo do Centro Ramón Piñeiro para a Investigación en Humanidades, que procederá á suspensión da bolsa correspondente. Caso de que esta suspensión se producise no prazo dun ano a partir da data de aceptación do último nomeamento das bolsas convocadas nesta resolución, a bolsa vacante poderá ser adxudicada ao candidato seguinte da lista de suplentes sempre que as necesidades do proxecto sigan sendo estas. En tal caso, o período máximo de que poderá beneficiarse o segundo candidato non poderá exceder do prazo de tres anos contados a partir da data do primeiro nomeamento.
Novena.-Esta resolución réxese pola normativa básica da Lei 38/2003, do 17 de novembro, xeral de subvencións (BOE nº 276, do 18 de novembro), do Real decreto 887/2006, do 21 de xullo, polo que se aproba o Regulamento da Lei 38/2003 (BOE 176, do 25 de xullo de 2006). Así mesmo, réxese pola Lei 9/2007, do 13 de xuño, de subvencións de Galicia (DOG nº 121, do 25 de xuño) e polo Decreto 11/2009, do 8 de xaneiro polo que se aproba o Regulamento da Lei 9/2007, do 13 de xuño de subvencións de Galicia (DOG nº 20, do 29 de xaneiro de 2009) e por determinados preceptos da Lei 16/2008, 23 de decembro, de orzamentos para o ano 2009 da Comunidade Autónoma de Galicia.
Décima.-Aceptación das bolsas.
Unha vez recibidas as notificacións de concesión das bolsas polos beneficiarios, estes, no prazo de dez días naturais, comunicarán por escrito ao Centro Ramón Piñeiro para Investigación en Humanidades a aceptación ou renuncia a elas. Se transcorridos eses dez días non se fixese manifestación en ningún sentido, entenderase como renuncia á bolsa.
Undécima.-Obrigas.
Os bolseiros e bolseiras formaranse no Centro Ramón Piñeiro, en horario habitual de mañá ou tarde, a non ser cando a natureza do proxecto obrigue a desprazar a investigación a outro lugar. Toda alteración das condicións tidas en conta para a concesión da bolsa, e en todo caso, a obtención concorrente de bolsas ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
O incumprimento por parte da bolseira ou bolseiro dalgunha das condicións recollidas nestas bases suporá a perda da bolsa concedida, e de ser o caso, o reintegro das cantidades xa cobradas e poderáselle atribuír ao aspirante que ocupe o primeiro lugar na lista de suplentes, ou ao seguinte ou seguintes cando os chamados non puidesen prestar a súa colaboración por calquera motivo, tendo en conta as necesidades do proxecto.
A condición de bolseiro ou bolseira non dará lugar a relación contractual ningunha nin laboral nin administrativa coa Xunta de Galicia.
En todo caso, tendo en conta o artigo 11 c) da Lei 9/2007, do 13 de xuño, de subvencións, o bolseiro ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Unha vez finalizada a bolsa presentarase un informe da actividade realizada, co visto e prace do director do proxecto.
Duodécima.-Rexistro de axudas e subvencións.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral de Política Lingüística publicará na súa páxina web oficial a relación dos beneficiarios e beneficiarias e o importe das bolsas concedidas, polo cal a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Así mesmo, en cumprimento co disposto no Decreto 132/2006, do 27 de xullo (DOG do 9 de agosto), polo cal se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Secretaría Xeral de Política Lingüística fará públicos os datos relevantes referidos ás bolsas concedidas. A reserva que o peticionario ou peticionaria poida facer no sentido de non autorizar a obtención ou a publicidade dos datos nos rexistros, que en todo caso terá que comunicarlle expresamente á Administración, poderá dar lugar á exclusión do proceso de participación na convocatoria de bolsas ou, noutro caso, á revogación do acto de outorgamento e, se procede, ao reintegro do importe concedido.
Décimoterceira.-Esta resolución, que esgotará a vía administrativa, poderá ser obxecto de recurso de reposición nun prazo dun mes contado a partir do día seguinte ao da publicación no Diario Oficial de Galicia, perante o titular da Secretaría Xeral de Política Lingüística, segundo o disposto no artigo 3º, apartado d), da Orde do 3 de agosto de 2009 (DOG nº 154 do 7 de agosto) de delegación de competencias nos órganos superiores e periféricos da Consellería de Educación e Ordenación Universitaria e segundo o disposto na Lei 4/1999 (BOE do 14 de xaneiro) de modificación da Lei 30/1992, de réxime xurídico das administracións públicas e do procedemento administrativo común, ou ben os interesados poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición
contencioso-administrativa.
Santiago de Compostela, 30 de decembro de 2009.
Anxo M. Lorenzo Suárez
Secretario Xeral de Política Lingüística
ANEXO I
Unha bolsa de formación no proxecto de catalogación dos fondos bibliográficos do Centro Ramón Piñeiro.
Esta bolsa ten como finalidade colaborar na catalogación dos fondos bibliográficos existentes no Centro Ramón Piñeiro.
Requisitos específicos dos/as solicitantes:
Para solicitar a bolsa á que se refire esta convocatoria é necesario, ademais de reunir os requisitos xerais establecidos na base cuarta desta resolución:
-Ser licenciado ou licenciada en historia ou documentación.
-Coñecementos ou experiencia en traballos de documentación e bibliotecas.
-Coñecementos de informática no nivel de usuario.
ANEXO II
Unha bolsa de formación no proxecto de dicionarios de literatura.
Esta bolsa ten como finalidade colaborar no proxecto Dicionario de termos literarios que se está a realizar no Centro Ramón Piñeiro para a Investigación en Humanidades.
Requisitos específicos dos/as solicitantes:
Para solicitar a bolsa a que se refire esta convocatoria é necesario, ademais de reunir os requisitos xerais establecidos na base cuarta desta resolución:
-Ser licenciado ou licenciada en filoloxía.
-Sólidos coñecementos de teoría literaria.
-Sólida capacidade de redacción e de síntese en lingua galega.
-Manexo instrumental de idiomas.
ANEXO III
Unha bolsa de formación no proxecto de Corpus documentale latinum gallaeciae.
Esta bolsa ten como finalidade colaborar no proxecto de Corpus documentale latinum gallaeciae que se está realizando no Centro Ramón Piñeiro.
Requisitos específicos dos/as solicitantes:
Para solicitar a bolsa á que se refire esta convocatoria é necesario, ademais de reunir os requisitos xerais establecidos na base cuarta desta resolución:
-Ser licenciado ou licenciada en filoloxía clásica, historia ou en humanidades con profundos coñecementos de latín.
-Coñecementos de informática en calidade de usuario.
-Ter coñecementos de paleografía.
ANEXO IV
Unha bolsa de formación no proxecto Corpus de referencia do galego actual.
Esta bolsa ten como finalidade colaborar no proxecto Corpus de referencia do galego actual que se realiza no Centro Ramón Piñeiro.
Requisitos específicos dos/as solicitantes:
Para solicitar a bolsa á que se refire esta convocatoria é necesario, ademais de reunir os requisitos xerais establecidos na base cuarta desta resolución:
-Ser licenciado ou licenciada en filoloxía ou tradución e interpretación.
-Ter experiencia na introdución de textos en ordenador e no manexo de textos en formato electrónico.
-Ter experiencia en gramáticas formais e construción de etiquetadores morfosintácticos e lematizadores.
-Ter experiencia na xestión de bases de datos a nivel de usuario.
Ver referencia pdf "00500D005P039.PDF"